Pikkuleijonien hotellilla ammuttiin Venäjällä 2013. Kaupasta palanneet pelaajat välttivät ilmeisimmin luodit niukasti.

Nuorten MM-kisoissa vuodenvaihteessa 2012–13 ammuttiin muutakin kuin mailalla kiekkoa. Suomen joukkueen hotellilla sattui vuoden vaihduttua ampumavälikohtaus, jota muutama pelaaja todisti läheltä.

– Olin käynyt kaupassa Rasmus Ristolaisen, Robert Leinon ja Ville Järveläisen kanssa. Kun palasimme hotellin edustalle, kuulimme todella voimakkaan paukauksen. Koska juuri oli vietetty uuttavuotta, luulimme sitä ehkä ensin ilotulitteeksi.

– Mutta sitten pari miliisimaijaa lähti kiivaasti jahtaamaan hotellilta poispäin kiihdyttänyttä autoa, sekä tuolloin että nykyään HIFK:ta edustava Thomas Nykopp, 24, muistelee.

Nuoret pelaajat huomasivat, että miliisien ympärivuorokautisesti vartioiman MM-kisahotellin lasiseen oveen oli ilmestynyt luodinreikä. Laukauksia ammuttiin ilmeisesti kaksi.

– Katsottiin, että luoti oli viuhunut ovesta läpi Ristolaisen lonkan korkeudelta. Jos laskelmamme tapahtumien kulusta menivät oikein, vältimme luodit noin metrillä eli aika hyvällä tuurilla, Nykopp kertoo.

Yöunia välikohtaus ei häirinnyt. Kukaan ei tullut asiasta enempiä kyselemään, mentaalisia purkutilaisuuksia ei järjestetty.

Joukkueen huoltajana toiminut Martti Hynninen kuvasi lasiin jääneen luodinreiän.­

– Kaikki tapahtui niin nopeasti. Parhaiten muistan hämmennykseni siitä, miten kovaa ase oikeasti paukahtaa, kun sellaisella lähietäisyydeltä ammutaan. Iso puheenaihehan se jengissä oli.

Kun Suomen joukkueenjohto oli selvittänyt, että pelaajat olivat selvinneet ehjin nahoin, asia oli joukkueen osalta siinä.

– Ei meille koskaan selvinnyt, mistä siinä oli kyse. Ufa patsasteli ainakin silloin Venäjän rikostilastojen kärkipäässä, mutta kuulimme huhun, että pyssymies olisi ollut pettynyt paikallinen jääkiekkofani. Kisat voitti USA, joka asui samassa hotellissa. Venäjä jäi kolmanneksi, Nykopp kertoo.

Jääkiekkoliitto kielsi tapahtuneen jälkeen joukkueenjohtaja Timo Bäckmanin suulla pelaajia puhumasta tapahtuneesta julkisesti.

Huoltaja, HIFK:ssa työskentelevä Martti Hynninen valokuvasi luodinreiän tuoreeltaan ja kaivoi kuvasatonsa Ilta-Sanomille.

– Silloin siitä kiellettiin puhumasta liiton määräyksellä. On hyvä, että näin vakava asia nousee esiin edes jälkikäteen, Hynninen toteaa.

Luodin puhkoma ikkuna ”paikattiin” hetken päästä A4-kokoisella paperiarkilla. Siihen oli printattu venäjänkielinen varoitusteksti: ”Varo, liukasta!”

Luodinreikä peitettiin paperilla, jossa varoiteltiin liukkaasta kelistä.­

Suomi lähetti Nykoppin ”aika synkäksi kaupungiksi” luonnehtimaan Ufaan nimistöltään vakuuttavan joukkueen.

Vuosikerrasta peräti 11 miestä (tilanne jouluna 2017) on myöhemmin pelannut NHL:ssä, jossa Aleksander Barkov kuuluu supertähtiin, Olli Määttä on voittanut kaksi Stanley Cupia ja Teuvo Teräväinen yhden.

Joukkue valahti kuitenkin pelastamaan sarjapaikkaansa karsintasarjaan.

– Se oli sillä materiaalilla iso epäonnistuminen, kisoissa tehot 0+4 iskenyt Nykopp myöntää.

Vuotta myöhemmin hän oli jo ikäluokan MM-kisoihin yli-ikäinen, kun Suomi voitti Ruotsissa MM-kultaa.